Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Galazians
Cjapitul 4
La filiazion divine che Diu al à realizade midiant dal Spirt
4 1 Alore jo o dîs che par dut il timp che l’erêt al è frut, nol è diferent in nuie dal sotan, seben ch’al è paron di dut, 2 ma al è sot dai tutôrs e dai ministradôrs fintremai a la zornade distinade dal pari. 3 Cussì ancje nô, cuant che o jerin fruts, o jerin tignûts sot des robis di chest mont intune sotanance seguitive. 4 Ma cuant che e je rivade la colme dal timp, Diu al à mandât so Fi, nassût di une femine, sot de leç, 5 par podê sfrancjâ chei ch’a jerin sot de leç, par ch’o deventassin fîs di anime. 6 Dal moment ch’o sês fîs, Diu al à mandât il Spirt di so Fi tai nestris cûrs, il Spirt ch’al berle: Abà, Pari! 7 E cussì no tu sês plui sotan ma fi; se fi, tu sês ancje erêt par volê di Diu.
La situzion atuâl dai Galazians e il lôr compuartament di prime
8 Ma in chê volte, che no cognossevis Diu, o vês servît di sotans a dius che in realtât no jerin dius. 9 Cumò invezit, ch’o vês cognossût Diu, o miôr o sês stâts cognossûts di Diu, cemût podêso tornâ di gnûf a robis cence fuarce e cence valôr, tornâ di gnûf a servîlis di sotans, scomençâ come prime? 10 O metês in pratiche lis regulis sui mês, su lis stagjons e sui agns. 11 Mi fasês pôre: o crôt propit di vê fadiât framieç di vualtris par dibant.
12 Fradis, us prei: deventait come me, parcè che ancje jo o soi come vualtris. No mi vês fat nissin dituart. 13 O savês che la prime volte us vin predicjât il vanzeli par colpe di une infermitât fisiche; 14 e no vês vût nissun riviel o ingomut par chê che tal gno cuarp e jere une prove, ma mi vês acetât come un mandât di Diu, come Gjesù Crist in persone.
15 Ce fin àe fat alore la laut che us ài fate cuant che us ài clamâts furtunâts? O soi testemoni che, s’al fos stât pussibil, si saressis gjavâts ancje i vôi par dâmai. 16 Isal sucedût che us soi deventât nemì parcè che us ài dite la veretât? 17 A palesin une grande passion par vualtris, ma no te maniere juste, parcè che a smicjin di slontanâus di nô, par tirâus de lôr bande. 18 Al è biel vê une grande passion par ce ch’al è ben, però simpri, e no dome cuant che o soi jo framieç di vualtris, 19 fîs miei, che par vualtris o torni a patî lis dois dal part fin che Crist nol varà cjapade in vualtris une filusumie sigure. 20 Ce ch’o bramarès di jessi cumò framieç di vualtris e fevelâus muse a muse, parcè che no pues dâmi pâs sul vuestri cont.
La vite di fîs di Diu
21 Disêtmi, vualtris ch’o volês stâ sot de leç: no scoltaiso ce ch’e dîs la leç? 22 Di fat al è stât scrit che Abram al à vût doi fîs, un de sotane e un de parone libare. 23 Ma chel vût de sotane al è nassût seont la cjar, cu la cuâl che chel de parone libare al è nassût in virtût de promesse. 24 In altris peraulis, fevelant par spiei, al vûl dî chest: lis dôs feminis a son lis dôs aleancis; une e ven fûr de mont dal Sinai, e parturìs i fîs pe sclavitût e e je Agar – 25 Agar e je spieli de mont dal Sinai, ch’e je in Arabie –; e corispuint a la Gjerusalem di cumò, che di fat e je sotane insieme cui siei fîs. 26 Invezit la Gjerusalem dal cîl e je libare e e je nestre mari. 27 Di fat al è scrit:
Gjolt , sterpe , che no tu parturissis ,
berle di gjonde , tu che no tu cognossis i dolôrs dal part ,
parcè che i fîs de femine bandonade a son tancj ,
inmò plui di chê ch’e à l’om .
28 Vualtris però o sês fîs de promesse sul stamp di Isac. 29 E come in chê volte chel nassût seont la cjar al tormentave chel nassût seont il spirt, cussì al sucêt ancje cumò. 30 Ma ce disie la Scriture? Pare vie la sotane e il so frut, parcè che il fi de sotane nol à di ereditâ cul fi de parone libare. 31 Sicheduncje, fradis, no sin fîs de sotane ma de parone libare.
Notis:
- 4,1 - I fîs di famee, fin che no saltavin fûr di pupilance, a jerin sot di un vuardean che ju regeve come ch’a fossin stâts sotans.
- 4,5 - A jerin indaûr, fruts po! Crist ju à fats madressi e ju à sfrancjâts dal jôf de leç e sai à fats siei fîs di anime. Compagn cui paians, che no vevin però il jôf de leç.
- 4,11 - And è ch’a predicjin un vanzeli diferent di chel di Pauli.
- 4,12 - Jo o ài butadis di bande dutis lis usancis gjudaichis deventant forest tai rivuarts de leç come i paians. Vualtris fasêt la stesse robe.
- 4,14 - In chest câs, si trate sigûr di une malatie. Salacor une pecje tai vôi.
- 4,21 - Tes sinagoghis, come tes glesiis, si lei la Bibie.
- 4,22 - Abram, daûr de usance d’in chê volte, al veve plui di une femine, dome che Sare e jere spose e no sotane; cu la cuâl che chês altris, sicu Agar, a jerin sposis e sotanis.
- 4,27 - Is 54,1. Partint dal câs di Sare, ch’e à vût dome Isac e ch’e jere vielone, al intint fâ un paragon cun Gjerusalem che, seben che le vevin distrute i Babilonês, e sarès deventade une citât plene di int.
- 4,30 - Gjer 21,10. Ismael, fi di Agar, i faseve cuintri a Isac, fi di Sare, come che cumò chei ch’a tegnin a la leç a van cuintri di chei di Crist.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn